Regionsudvalgets udtalelse om "Regionerne og den nye økonomi - Retningslinjer for EFRU's nyskabende aktioner for perioden 2000-2006"

(2001/C 144/19)

REGIONSUDVALGET har -

under henvisning til udkast til meddelelse fra Kommissionen til medlemsstaterne, "Regionerne i den nye økonomi - Retningslinjer for EFRU's nyskabende aktioner for perioden 2000-2006", vedtaget den 11. juli 2000,

under henvisning til artikel 22 i Rådets forordning (EF) nr. 1260/1999 om vedtagelse af generelle bestemmelser for strukturfondene(1), hvori det hedder: "Fondene kan på Kommissionens initiativ (...) finansiere nyskabende aktioner (...) [der skal] bidrage til indførelsen af nyskabende metoder og praksis, der tager sigte på at forbedre kvaliteten af interventioner under mål nr. 1, nr. 2 og nr. 3.",

under henvisning til præsidiets beslutning af 10. november 2000 om at afgive udtalelse herom i henhold til EF-traktatens artikel 265, stk. 5, og henvise det forberedende arbejde til Underudvalg 1 "Regionalpolitik, Strukturfondene, Økonomisk og Social Samhørighed, Grænseoverskridende og Interregionalt Samarbejde",

under henvisning til forslag til Regionsudvalgets udtalelse (CdR 351/2000 rev.1 1), som blev vedtaget af Underudvalg 1 den 22. november 2000 med Sean O'Neachtain, medlem af Galway County Council og af West Regional Authority (IRL/AE), som ordfører,

under henvisning til Regionsudvalgets tidligere udtalelse om "Aktioner af nyskabende karakter under strukturfondene 1995-1999 - Retningslinjer for 2. programrunde af EFRU's artikel 10-aktioner" (CdR 303/95)(2) af 21. september 1995 (ordførere: Bengt Holgersson og Dennis Pettitt),

og ud fra følgende betragtninger:

disse retningslinjer berører direkte regionale og lokale myndigheder angående forvaltningen af de nyskabende aktioner,

de nye forslag til retningslinjer for 2000-2006 introducerer en række væsentlige ændringer i anvendelsen og forvaltningen af nyskabende aktioner i forhold til den foregående programperiode,

der er brug for forslag, som er klare, enkle og gennemsigtige for Kommissionen, de regionale og lokale myndigheder og de endelige støttemodtagere,

der er brug for fleksible regler for aktioner, der fremmer regional innovation, gør det lettere at håndtere forskellene i den måde, forvaltning og lovgivning på regionalt niveau er organiseret på i EU, og fremmer et effektivt partnerskab mellem de forskellige regioner,

innovation og teknologioverførsel kan medvirke til udvikling af tilbagestående regioner, og det er ønskeligt, at sådanne tiltag gennemføres med så lidt bureaukrati som muligt,

EFRU's nyskabende aktioner skal supplere den generelle regionalstøtte under mål 1 og 2,

for mange regioner i Europa er de nyskabende aktioner en af de få muligheder, de har for at formulere programmer for deres egen region og søge støtte fra EU til specifikt regionale formål -

på den 36. plenarforsamling den 13.-14. december 2000 (mødet den 13. december) vedtaget følgende udtalelse.

Regionsudvalget

1. støtter videreførelsen af nyskabende aktioner under EFRU samt regionernes inddragelse i planlægning og innovationsfremme.

2. hilser retningslinjerne for EFRU's nyskabende aktioner for 2000-2006 velkommen og udtrykker ønske om at se disse aktioner på plads så hurtigt som muligt.

3. beklager, at meddelelsen er henvendt til medlemsstaterne og ikke til Regionsudvalget (som er det organ, der er udpeget til at rådgive regionale og lokale myndigheder) og Europa-Parlamentet.

4. mener, at de nyskabende aktioner giver lejlighed til at udvikle de regionale og lokale myndigheders evne til at håndtere EU-procedurer og EU-metoder.

5. bifalder, at meddelelsen indeholder en liste over støtteberettigede regioner, og især, at den præciserer, at det i Irland, Danmark, Finland og Sverige er de regionale myndigheder på NUTS III-niveau, der vil blive opfordret til at fremlægge et forslag. Regionsudvalget vil forkaste ethvert forslag om at ændre på denne situation.

6. foreslår endvidere, at nyskabende aktioner under artikel 22 også skal kunne gennemføres i regioner, der i øjeblikket er helt eller delvist støtteberettigede under mål 1 og mål 2, der begge er under omlægning, med henblik på at styrke forbindelserne med programmer medfinansieret af EFRU.

7. mener, at andre formelle offentlige myndigheder med specifikke regionale beføjelser i nogle medlemsstater også bør være støtteberettigede.

8. erkender behovet for subsidiaritet i praksis og for regionernes behov for en direkte kontakt med EU, uden unødig finansiel eller administrativ kontrol fra centralregeringens side.

9. hilser det strukturerede samarbejde mellem de ansvarlige for forvaltningen af nyskabende aktioner og de ansvarlige for mål 1- og mål 2-programmerne velkommen; de nyskabende aktioner bør dog ikke gennemføres som et almindeligt operationelt program.

10. anbefaler, at regioner, hvis programmer er blevet godkendt, udpeges til at være forvaltnings-, kontrol- og betalingsmyndighed for det pågældende program. Hvis Kommissionen mener, at dette i særlige tilfælde kan vække berettiget bekymring, bør der sættes ind med uddannelses- og kapacitetsopbyggende foranstaltninger.

11. ønsker, at der lægges stor vægt på gennemførelse af individuelle projekter inden for de regionale programmer. Da programmernes tidsramme for gennemførelse er to år, bør strategierne være klare og kortsigtede, og de bør vedtages hurtigt for at sikre, at pilotprojekter/nyskabende aktioner ikke falder til jorden på grund af tidsmæssige begrænsninger.

12. kræver, at reglerne for Kommissionens udbetalinger til regionerne slås klart fast i den finansielle procedure. Procedurerne bør være enkle og gennemsigtige, både for Kommissionen og for regionerne. Slutudbetalinger bør ikke forsinkes unødigt.

13. vil fremme subsidiaritet og mener derfor, at de pågældende regioner selv bør have ansvaret for betalinger, kontrol og forvaltning af programmerne. Det kan i sig selv være nyt i nogle lande. Regionsudvalget er ikke enig med Kommissionen i, at betalings- og kontrolmyndighederne i alle medlemsstater skal være de samme som under mål 1- og 2-programmerne.

14. anbefaler, at regioner bør være berettiget til at ansøge om et program nr. 2, når Kommissionen har modtaget og snarest muligt derefter godkendt en finansiel slutrapport og andre endelige rapporter for det første program.

15. opfordrer indtrængende Kommissionen til at være fleksibel i fortolkningen af de tre strategiske temaer i forslaget til retningslinjer. Temaerne er relevante og vigtige for fremme af innovation på regionalt niveau. Den tematiske rationalisering med nedskæring af antallet af temaer til tre bør imidlertid ikke føre til, at mulighederne for at fremme innovation på regionalt niveau på nogen måde stækkes.

16. foreslår, at temaet regional økonomi baseret på viden og teknologisk innovation udvides til at omfatte følgende:

- køb af ekstern ekspertise,

- analyse af den eksisterende infrastruktur og dens potentiale,

- analyse af behov for viden, især i SMV'er,

- prioritering af infrastrukturbehov, især telekommunikation i landdistrikter,

- etablering af centre for forskning i teknologi og viden med det udgangspunkt, at sammenspillet mellem det offentlige, det private erhvervsliv og den sociale økonomi har stor betydning for regionernes udvikling.

17. foreslår, at følgende medtages under temaet eEurope Regio:

- oprettelse af Internet-steder for regionale tjenester,

- hjælp til SMV'er med at forbedre Internet-steder gennem forskning, uddannelse og nyt indhold (f.eks. digitale billeder, links osv.),

- serviceydelser fra lokale myndigheder via Internettet,

- forsøgsvis anvendelse af lokalradiobredbånd.

18. foreslår, at følgende medtages under temaet regional identitet og bæredygtig udvikling:

- anvendelse af teknologi med henblik på at bevare kulturel og sproglig identitet,

- forskning i og identifikation af regionale bæredygtige økonomiske aktiviteter,

- fordele og ulemper ved elektroniske indkøb.

19. mener, at teknologioverførsel er en stor fordel for regioner med udviklingsefterslæb, og at det tværnationale samarbejdes andel derfor skal klarlægges fra starten og inkorporeres i godkendte programmer.

20. understreger, at der er behov for faglig uddannelse, hvis teknologier og innovationer skal udnyttes fuldt ud. Sættes der ikke ind med uddannelse ved indførelsen af nye teknologer, får især SMV'er ikke det fulde udbytte af dem på lang sigt.

21. erkender, at prøvestenene for enhver strategi er pilotprojekternes succes eller fiasko. Projekterne bør ikke pålægges unødige restriktioner eller bebyrdes med unødvendige revisions- og kontrolkrav. De regionale myndigheder har kompetence til at sikre en god finansiel forvaltning, der både er enkel og gennemsigtig.

22. foreslår, at der i formidlingsøjemed og som led og debatten om årsrapporten hvert år afholdes en konference eller et seminar i samarbejde med Regionsudvalget og repræsentanter for regionerne og deres partnere med det formål at evaluere fremskridt i de godkendte programmer.

Bruxelles, den 13. december 2000.

Jos Chabert

Formand for

Regionsudvalget

(1) EFT L 161 af 26.6.1999, s. 1.

(2) EFT C 100 af 2.4.1996, s. 124.